
РЕШЕНИЕ
   № РН-18-24-02

Днес, 03.04.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-030 от 24.01.2024 г. по сигнал с вх. № С-18/10.01.2024 г. на Комисията за противодействие на корупцията (КПК, Комисията).
Проверката е образувана по отношение на Цонка Христова, в качеството ѝ на директор на Регионална инспекция по околната среда и водите (РИОСВ) – Р.
По същество със сигнала се иска извършване на проверка, тъй като се твърди, че Цонка Христова е учредител и член на Екологично сдружение „***.“, ЕИК: ***, учредено на 10.01.2021 година. Към 01.05.2023 г. Христова е актуален член на сдружението. Тя заема длъжността „директор“ на РИОСВ – Р. на основание Трудов договор № 33/19.01.2022 г., сключен между нея и министъра на околната среда и водите.
Изискани са и с писмо вх. № КПК-2521-1/22.02.2024 г. на КПК от ръководителя на Инспектората към Министерство на околната среда и водите са получени заверени копия на следните доказателства: Трудов договор № 33/19.01.2022 г., сключен между Цонка Христова и министъра на околната среда и водите; длъжностна характеристика за длъжността „директор на РИОСВ“; Допълнителни споразумения към трудов договор № 591/29.07.2022 г., № 1141/17.10.2022 г. и № 1208/25.11.2022 г. и Декларация за несъвместимост по чл. 35, ал. 1, т. 1 от Закона за противодействие на корупцията и за отнемане на незаконно придобитото имущество (ЗПКОНПИ).
Допълнително, по електронната поща с вх. № КПК-2521-4/01.04.2024 г. на КПК е постъпила информация от Сдружение „Екологично сдружение ***.“.
Комисията служебно е извършила справки в Национална база данни „Население“ (НБД „Население“), Търговския регистър и регистъра на юридическите лица с нестопанска цел (ТРРЮЛНЦ) и в Регистъра на уведомленията за трудовите договори и уведомленията за промяна на работодател.

В хода на проверката по сигнала Комисията установи следното от фактическа страна:

Сигналът е подаден от орган на изпълнителната власт.
Цонка Христова е назначена за директор на РИОСВ – Р. с Трудов договор № 33/19.01.2022 г., сключен с министъра на околната среда и водите, като на 20.01.2022 г. на Христова е връчена и длъжностна характеристика за длъжността. Трудовото ѝ правоотношение е променяно три пъти, съответно с допълнителни споразумения към трудов договор № 591/29.07.2022 г., № 1141/17.10.2022 г. и № 1208/25.11.2022 година. 
На 20.01.2022 г., Цонка Христова е подала Декларация за несъвместимост по чл. 35, ал. 1, т. 1 от ЗПКОНПИ, в която декларира, че към датата на подаване за нея не са налични обстоятелствата по чл. 19, ал. 7 от Закона за администрацията (ЗА), а именно: не заема друга държавна длъжност; не упражнява търговска дейност или осъществява дейност като управител, търговски пълномощник, търговски представител, прокурист, търговски посредник, ликвидатор или синдик; не членува в орган на управление или контрол на юридическо лице с нестопанска цел, търговско дружество или кооперация с изключение на търговските дружества с държавно участие в капитала, като за това не получава възнаграждение; не упражнява свободна професия, с изключение на научна или преподавателска дейност или упражняване на авторски и сродни права и не е ръководител на предизборен щаб на партия, коалиция от партии или инициативен комитет.
Извършена е справка по партидата на Сдружение „Екологично сдружение ***.“, ЕИК: *** в ТРРЮЛНЦ, от която е видно, че последното е юридическо лице с нестопанска цел, определено за извършване на дейност в обществена полза. Целите на сдружението са: създаване и предлагане на модели за разрешаване на екологични проблеми, свързани с чистотата на въздуха, околната среда и водите на гр. Р., региона около града, България и чужбина; събиране, анализиране и разпространяване на информация, свързана с проблемите на чистотата на въздуха, околната среда и водите; изграждане на ефективна система на взаимодействие между съществуващите екологични НПО в България и чужбина за съвместни действия, свързани с опазване чистотата на въздуха и околната среда с цел обмяна на опит в областта на екологията, както и стимулиране на диалога между екоактивисти от всички възрасти от страните членки на ЕС; упражняване на доброволен обществен контрол по спазване на българското и международното екологично законодателство, свързано с чистотата на въздуха, водите и околната среда, зелената система на гр. Р., региона около града, България и чужбина и други. 
Органи на сдружението са Общото събрание (ОС) и Управителният съвет (УС). Управителният съвет се състои от петима души – Р. К., Д. П., И.П., М. Д. и С. Г. Като представляващ сдружението е посочена Д. П. Съгласно Устава на сдружението ОС е върховен негов орган и се състои от всички негови членове. 
Цонка Христова е един от учредителите на Сдружение „Екологично сдружение ***.“. Съгласно публикуван Актуален списък на членовете на сдружението към 01.05.2023 г. Цонка Христова е негов член и съответно член на неговото ОС. 
От Сдружение „Екологично сдружение ***.“ е постъпила информация с вх. № КПК-2521-4/01.04.2024 на КПК, от която е видно, че Цонка Христова е подала заявление до УС на сдружението с искане за прекратяване на членството ѝ в същото на 21.06.2023 г., чрез електронна поща. Заявлението е заведено под № В-1/21.06.2023 г. за вътрешно-организационни писма и № 05/02.06.2023 г. в общия входящ документооборот на сдружението за 2023 година.
Съгласно публикуван в ТРРЮЛНЦ  Актуален списък на членовете на сдружението към 10.12.2023 г. Христова вече не е член на сдружението. В ТРРЮЛНЦ е публикуван Протокол от ОС на сдружението от 10.01.2024 г., от който е видно, че по втора точка от дневния ред единодушно е гласувано напускането на Цонка Христова.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 5 от ЗПКОНПИ (отм.), Комисията извършва проверка на сигнали във връзка с декларациите за несъвместимост на лицата, заемащи висши публични длъжности, а именно лицата по чл. 6, ал. 1 от ЗПКОНПИ (отм.),  и сезира органа по избора или назначаването им за предприемане на съответните действия, а съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В хода на настоящата проверка се установи, че Цонка Христова е назначена за директор на РИОСВ – Р. на 19.01.2022 г. и заема длъжността до 08.03.2024 г., когато трудовото ѝ правоотношение е прекратено. В периода в който е директор на РИОСВ – Р. Христова попада сред задължените по чл. 6, ал. 1, т. 23 от ЗПКОНПИ (отм.) лица, съответно и сред лицата по чл. 6, ал. 1, т. 23 от ЗПК.
Несъвместимостта по смисъла на § 1, т. 7 от ДР на ЗПКОНПИ (отм.), респ. § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо висша публична длъжност по чл. 6, ал. 1 от ЗПКОНПИ (отм.), респ. публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Както ЗПКОНПИ (отм.), така и ЗПК не посочват самостоятелни основания за несъвместимост на изчерпателно изброените в чл. 6, ал. 1 от ЗПКОНПИ (отм.) и ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Цонка Христова като директор на РИОСВ – Р. за периода от 19.01.2022 г. до 08.03.2024 г., приложение намират разпоредбите на ЗА.
Съгласно чл. 19, ал. 4, т. 4 от ЗА ръководителите на държавни институции, създадени със закон или с постановление на Министерския съвет, които имат функции във връзка с осъществяването на изпълнителната власт се считат за органи на изпълнителната власт. В чл. 19, ал. 7, т. 3 от ЗА е посочено, че заемането на посочена в ал. 4 длъжност е несъвместимо с членство в орган на управление или контрол на юридическо лице с нестопанска цел, търговско дружество или кооперация.
Установи се, че освен директор на РИОСВ – Р. за периода от 19.01.2022 г. до 08.03.2024 г. Христова е била и член на ОС на Сдружение „Екологично сдружение ***.“ в периода от неговото създаване – 10.01.2021 г. до 10.12.2023 г. продължава да бъде такава. Това обстоятелство не е посочено в подадената от нея Декларация за несъвместимост по чл. 35, ал. 1, т. 1 от ЗПКОНПИ (отм.).
Съгласно получена от Сдружение „Екологично сдружение ***.“ информация, Цонка Христова е подала заявление до УС на сдружението с искане за прекратяване на членството ѝ в същото на 21.06.2023 г., т.е. тя е предприела тези действия повече от година и половина след като е назначена за директор на РИОСВ – Р.
Съгласно чл. 39, ал. 1 от Закона за юридическите лица с нестопанска цел (ЗЮЛНЦ) юридическото лице с нестопанска цел за осъществяване на общественополезна дейност има колективен върховен орган и управителен орган. Съгласно чл. 17 от Устава на Сдружение „Екологично сдружение ***.“ (Устава) органи на сдружението са ОС и УС, а според чл. 18 ОС е върховен негов орган. Според чл. 22 от Устава ОС има следните правомощия: приема и изменя Устава; приема и други вътрешни актове; приема и изключва членовете на Сдружението; избира и освобождава членовете на УС; разглежда доклади на УС за взети решения за участие в други организации и има право да не одобри тези решения и да задължи УС да предприеме всички необходими действия за прекратяване на възникналото членство; взема решения за преобразуване и прекратяване на сдружението; приема основните насоки и програми за дейността на сдружението; приема бюджета за следващата година; обсъжда и взема решения по всички въпроси, касаещи сдружението и взема решение за участие в други организации. Според чл. 27, ал. 3 от Устава УС има задължение да изпълнява решенията на ОС. 
С оглед на изложеното, може да се направи обоснован извод, че в периода от своето назначаване като директор на РИОСВ – Р. – 19.01.2022 г., до 10.12.2023 г., към който момент същата не фигурира в актуалния списък с членове на сдружението, Цонка Христова е била в несъвместимост съгласно чл. 19, ал. 7, т. 3 от ЗА, като освен директор на РИОСВ – Р. е била и член на орган на управление или контрол на юридическо лице с нестопанска цел – член на ОС на Сдружение „Екологично сдружение ***.“.

Съгласно чл. 50, ал. 1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването декларация за несъвместимост в едномесечен срок от заемането на длъжността. Според ал. 3 от същата разпоредба когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. В разпоредбата на чл. 50, ал. 4 от ЗПК е предвидено, че в случай че лицето не предприеме действия за отстраняване на несъвместимостта в едномесечен срок от подаване на декларация за несъвместимост, органът по избора или назначаването предприема действия за прекратяване на правоотношението.

Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            УСТАНОВЯВА НЕСЪВМЕСТИМОСТ по отношение на Цонка Христова с ЕГН ***, в качеството ѝ на директор на РИОСВ – Р. и лице, заемало висша публична длъжност по чл. 6, ал. 1, т. 23 от ЗПКОНПИ (отм.), респективно публична длъжност по чл. 6, ал. 1, т. 23 от ЗПК, във връзка с това, че в периода от 19.01.2022 г. до 10.12.2023 г. е била и член на орган на управление или контрол на юридическо лице с нестопанска цел – член на ОС на Сдружение „Екологично сдружение ***.“ в нарушение на разпоредбата на чл. 19, ал. 7, т. 3 от ЗА.

           За приетото решение да бъдат уведомени заинтересованото лице и министърът на околната среда и водите за предприемане на съответните действия. 


КОМИСИЯ:
        
                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/







